Rio Negro (Amazonia)

El Rio Negro (Fium negher; parnonzia in portoghes brasilian: [ˈʁiu ˈnɛgɾu]) l'è on fium de l'America del Sud, in del basin amazzonegh. Cont ona lunghezza de 2250 km, a l'è l'affluent de manzina pussee longh del Rio di Amazzon e quell de cinquantun intra i fium pussee longh de la Terra. A l'è el segond fium del mond per volum d'acqua, domà dree del Rio di Amazzon. 

El nass in del dipartiment de Guainía in Colombia cont el nomm de Rio Guainía e 'l traversa di territori indigen in del nordest del paes, e el fa su on tocch de la frontera intra Colombia e Venezuela. Denanz de vegnì dent in del staa brasilian de Amazonas, el ciappa el nomm de Rio Negro de la confluenza cont el canal de Casiquiare, connession naturala intra el basin amazzonegh e quell del fium Orinoco. I sò affluent prinzipaj a hinn el rio Vaupés (de dritta) e el rio Branco (de manzina).
El bagna la cittàa de Manaus, la pussee granda de l'Amazzonia, dove el va a finì in del Rio di Amazzon, ciamaa finn a chì Rio Solimões segond la nomencladura doperada in del Brasil.

El Rio Negro a l'è staa e l'è anmò vun intra i fium pussee important del Brasil settentrional. In del Vottcent, dopo l'indipendenza del Brasil, l'è staa percors di imbarcazion a vapor per el trasport di produtt de la foresta, soratutt cont el desvilupp economegh de l'Amazzonia al prenzippi del secol quell de vint, ligaa a l'estrazion de la gomma. Al dì d'incoeu l'è anca ona importanta attrazion per i turist, soratutt la sua confluenza cont el Rio di Amazzon (ciamada Encontro das Águas in portoghes), dova l'acqua negra del Rio Negro e quella fangosa del Solimões corren fianch a fianch per 6 km senza mes'ciass. In tutt el Brasil, el gh'hè domà on pont per traversà el fium, el Ponte Rio Negro intra Manaus e Iranduba, che cont ona lunghezza de 3,6 km l'è el pont fluvial pussee longh del Brasil.

Categoria:Fium del Brasil